Björn Th. Björnsson
Store norske leksikon,Språk og litteratur,Litteratur i verden,Europa,Islands litteratur
Björn Th. Björnsson var en islandsk kunsthistoriker, forfatter og lærer. Han gav ut en rekke bøker om billedkunst og kunsthåndverk, blant annet Íslenzk myndlist á 19. og 20. öld (Islandsk billedkunst på 1800- og 1900-tallet, i to bind, 1964 og 1973), men også om historie og geografi, blant annet Thingvellir (1984) og Haustlauf (2001, Høstløv), som først og fremst tar for seg det kulturhistoriske.
Han debuterte som skjønnlitterær forfatter i 1959 med romanen Virkisvetur (Festningsvinter). Den dokumentariske romanen Haustskip (Høstskip, 1975) holder seg innenfor rammene av et kildekritisk, historisk studium som kaster nytt lys over deportasjonen av islandske kolonislaver på 1700-tallet til Finnmark og danske tvangsarbeidsanstalter. Han har gitt ut en rekke romaner der han forener kulturhistoriske kunnskaper med episk fortellerbegavelse, blant annet Byltingarbörn (2000, Revolusjonens barn).Björn Th. Björnsson var formann og nestformann i Islands forfatterforening i perioden 1958–1964 og medredaktør i kulturtidsskriftet Birtingur i 1958–1963. I 1980 ble han utnevnt som direktør for Islands Universitets kunstsamlinger, en stilling han hadde til han gikk av med pensjon i 1997.Björn Th. Björnsson skrev ferdig sin siste bok, den historiske romanen Jarlhettur, rett før han døde i 2007. Les mer i Store norske leksikon Islands litteratur